Pàrtaidh Nàiseanta na h-Alba

Is páirtí polaitíochta Albanach é Pàrtaidh Nàiseanta na h-Alba (Gaeilge: Páirtí Náisiúnta na hAlban, Béarla: The Scottish National Party nó SNP; Albainis: Scottis Naitional Pairtie) atá lonnaithe sa lár-chlé ar speictream na polaitíochta, chomh maith le bheith sóisialta-daonlathach ón taobh eacnamaíochta, agus stocaireacht a dhéanamh ar son neamhspleáchas na hAlban ón Ríocht Aontaithe.

Tá an páirtí ar an aon pháirtí amháin i rialtas na hAlban (sa bhliain 2021), é ag rialú mar rialtas mionlach le tacaíocht ón bPáirtí Glas, agus 64 suíochán acu as na 129 ceann atá i bParlaimint na hAlban.

Stair 
Ina 11 bliana i rialtas ó 2007, tá taifead ag an bpáirtí de mhaoiniú poiblí a chosaint agus a ardú, fad is go bhfuil roinnt gearracháin chánacha a thug rialtas na Ríochta Aontaithe isteach sa chuid eile den Ríocht a roghnaigh an páirtí gan a thabhairt isteach in Albain. 

I ndiaidh dóibh tromlach a bhaint amach i bParlaimint na hAlban sa bhliain 2011, d'iarr siad ar rialtas na Ríocht Aontaithe reifreann ar neamhspleáchas na hAlban a rith. Ba é an móramh glan a bhí ag an SNP in 2011 a thug fuinneamh don reifreann neamhspleáchais sa bhliain 2014. Ghiollaigh an páirtí an feachtas ar son an neamhspleáchais; faoi dheireadh, chaill siad an reifreann ar 18 Meán Fómhair 2014 agus 45% den vóta buaite acu. 

Rinne an páirtí feachtas ar son 'fanacht' i reifreann Breatimeachta na bliana 2016, agus is é polasaí oifigiúil an páirtí gur cheart go mbeadh Albain neamhspleách ina ball den Aontas Eorpach.

Ar 28ú Márta 2017, vótáil Parlaimint na hAlban (Páirtí Neamhspleáchas na hAlban agus Páirtí Glas na hAlban i bhfabhar ar an mbille) cead a iarraidh ó rialtas na Ríochta Aontaithe reifreann eile a reáchtáil ar an gceist chéanna.

Sa bhliain 2019, bhí 45 mball de Theach na dTeachtaí (teach íochtarach Pharlaimint na Ríochta Aontaithe) ag an bpáirtí, as na 59 ball ar fad a dhéanann ionadaíocht ar son na hAlban, é sin á gcur ar an tríú páirtí is mó i dTeach na dTeachtaí.

Toghchán 2021 
129 suíochán a bhí le líonadh: bhuaigh an SNP 64 suíochán, fuair na Caomhaigh 31 suíochán agus 22 suíochán a bhí ag Páirtí an Lucht Oibre. Ocht suíocháin a bhí ag na Glasaigh agus ceithre cinn a bhí ag na Daonlathaithe Liobrálacha.

Bhunaigh an SNP rialtas mionlaigh le tacaíocht na nGlasach – an socrú céanna a bhí ann roimh Toghchán 2021.

Bhí an páirtí suíochán amháin gann ar thromlach iomlán i ndiaidh na vótála, ach dúirt Sturgeon gur léir gurb é “toil na ndaoine” go mbeadh an dara reifreann faoin neamhspleáchas ann.

Reifreann II 
Cé gur glacadh leis gur deis aon uaire a bhí i reifreann neamhspleáchais na bliana 2014, maíonn an SNP inniu go bhfuil an Ríocht Aontaithe athraithe ó bhonn anois de bharr an Bhreatimeachta. Vótáil 62% de phobal na hAlban in éadan an Bhreatimeachta. Táthar ag maíomh anois go mb’éigean dóibh an tAontas Eorpach a fhágáil in éadan a dtola.

Tá sé ráite arís is arís eile ag Boris Johnson nach gceadóidh sé reifreann eile ar ór ná airgead. Ach tá reifreann gan beannacht ó Westminster, nó gan údarás idirnáisiúnta, faoi mar a tharla sa Chatalóin, curtha as an áireamh ag Nicola Sturgeon. Rithfidh an SNP bille um reifreann, b'fhéidir, i Holyrood  (Taigh an Ròid) sna blianta beaga amach romhainn agus ina dhiaidh sin beidh orthu é a chosaint i ndúshláin chúirte. Chiallódh sé sin go mbeadh ar Bhoris Johnson dúshlán na reachtaíochta a ghlacadh i gCúirt Uachtarach na Ríochta Aontaithe.

Féach Freisin 

 Náisiúnachas
 Eite chlé
 Plaid Cymru
 Mebyon Kernow
 Páirtí Shír Eabhrac
 An Páirtí Coimeádach (Ríocht Aontaithe)
 Páirtí an Lucht Oibre (Ríocht Aontaithe)
 An Páirtí Liobrálach Daonlathach
 Páirtí Neamhspleáchais na Ríochta Aontaithe

Naisc Sheachtracha 

 Suíomh oifigiúil an pháirtí

Tagairtí 
Páirtithe polaitíochta na Ríochta Aontaithe
Páirtithe Polaitíochta san Alban
Polaitíocht na hAlban
Páirtithe polaitíochta a bhunaíodh sa bhliain 1934

Albain